C 188/38
SK
Úradný vestník Európskej únie
30.5.2023
15. upozorňuje na skutočnosť, že v roku 2019, pred pandémiou, v 42 mestách EÚ prenocoval viac ako milión hostí, pričom v Paríži, Barcelone, Lisabone a Ríme šlo o viac ako 10 miliónov prenocovaní.
Mestský cestovný ruch a navštevovanie miest s významným umeleckým dedičstvom spolu s cestovným ruchom v prímorských dovolenkových destináciách najviac pocítili dôsledky pandémie ochorenia COVID-19 v rokoch 2020 až 2021;
16. považuje za pozitívne, že záujem cestovateľov sa presunul do menších miest a vidieckych komunít, a víta skutočnosť, že návštevníci sa čoraz častejšie rozhodnú opustiť „tradičné“ turistické trasy.
V tejto súvislosti dôrazne podporuje cieľ stratégie EÚ pre inteligentnú mobilitu (3) zdvojnásobiť vysokorýchlostnú železničnú dopravu v celej Európe.
Je presvedčený, že moderné a udržateľné modely cestovania ešte viac posilnia vidiecky cestovný ruch;
17. zdôrazňuje, že hoci sa EÚ prezentuje ako najvýznamnejšia turistická destinácia na svete, oživenie cestovného ruchu EÚ za posledné dva roky sa uskutočnilo najmä vďaka domácemu a vnútroeurópskemu cestovnému ruchu.
V snahe ďalej podporovať európskych občanov cestujúcich v EÚ VR žiada opätovne vynaložiť úsilie o obnovenie existujúcich cezhraničných železničných priechodov (149 z 265 neprevádzkovaných spojení (4)) s cieľom podporiť dopravu s nulovými emisiami, oživiť železničnú sieť EÚ a prispôsobiť ju výzvam 21. storočia s maximálnym využitím najmodernejších železničných technológií;
Vplyv na sektor bývania 18. uznáva, že najmä veľké európske mestá čelia rastúcemu dopytu po cenovo dostupnom bývaní, aby mohli prijať občanov, ktorí v týchto mestách chcú študovať, pracovať a žiť.
Zabezpečenie cenovo dostupného bývania je vecou verejného záujmu, ktorú musia miestne samosprávy zvládnuť hľadaním najlepších možných riešení, aby sa zabránilo konfrontácii s tými, ktorí chcú ubytovanie prenajímať turistom;
19. poukazuje na to, že krátkodobý prenájom kombinuje dva samostatné trhy, trh s bývaním a trh cestovného ruchu; z toho vyplýva, že finančné alebo daňové stimuly na obnovu budov môžu podnietiť prestavbu bývania z obytných na turistické ubytovacie zariadenia s možnosťou ich komerčného využitia na úkor obyvateľov, študentov a pracovníkov;
20. každý príslušný orgán by mal rozhodnúť, či sa krátkodobý prenájom ubytovania bude uskutočňovať v budovách sociálneho bývania;
21. zdôrazňuje, že v oblastiach s intenzívnou činnosťou online platforiem je vplyv na trh s nehnuteľnosťami značný (5); to vedie k zvýšeniu nájomného a cien nehnuteľností, čo má za následok zníženie dostupnosti bývania pre miestne obyvateľstvo.
22. zdôrazňuje, že treba zachovať príležitosti pre platformy, no najdôležitejšie je zároveň rešpektovať ciele verejnej politiky, ako je dostupné a cenovo prijateľné bývanie, a chrániť mestské centrá, predovšetkým keď sa hospodárske podmienky v Európe zhoršujú.
Služby krátkodobého prenájmu ubytovania prostredníctvom platforiem a ich vplyv nesmú oslabiť vysokú akceptáciu cestovného ruchu v európskych regiónoch a mestách a zhoršiť obývateľnosť štvrtí;
Výmena údajov 23. trvá preto na tom, aby v súlade s pravidlami ochrany údajov bola záväzná povinnosť výmeny informácií pre platformy pôsobiace na trhu s krátkodobým prenájmom, keďže takýto prístup k informáciám je pre samosprávy nevyhnutný na zabezpečenie dostupnosti cenovo dostupného bývania;
24. vyjadruje znepokojenie nad zdráhaním sa platforiem poskytovať kritické informácie subjektom verejného sektora, hoci existujú náznaky väčšej ochoty spolupracovať, čo môže miestnym a regionálnym samosprávam pomôcť prijímať informované politické rozhodnutia a zjednodušiť uplatňovanie a chápanie miestnych predpisov;
(3) (4) (5)
https://transport.ec.europa.eu/transport-themes/mobility-strategy_sk.
https://ec.europa.eu/regional_policy/en/information/publications/reports/2018/comprehensive-analysis-of-the-existing-crossborder-rail-transport-connections-and-missing-links-on-the-internal-eu-borders.
https://www.sciencedirect.com/science/article/pii/S0094119020300498.